Tonio Tamra

**Tonio Tamra** (9. märts 1962 Tallinn – 8. juuli 2024) oli eesti muusik, helilooja, muusikapedagoog ja poliitik. 

Ta aitas kaasa Eesti muusikaalase huvihariduse ja õppekavade arengule ning paljude laulu- ja tantsupidude korraldamisele.

Tonio Tamra oli seotud mitme eriakustikaga kultuurihoone rajamisega – Eesti Muusika- ja Teatriakadeemia uue õppehoone ehitus, Viljandi Muusikakooli renoveerimine. Ta on assisteerinud Viljandi Kultuuriakadeemia muusikamaja, Pärimusmuusika Aida ja Viljandi Muusikakooli orkestrimaja ehitustööde teostamise juures.

Tonio Tamra oli Eesti Heliloojate Liidu Liige aastast 2020.

Ta on korduvalt valitud Viljandi maakonna kõige mõjukamate inimeste hulka.

Tonio Tamra õppis Viljandi Paalalinna Koolis, Viljandi Muusikakoolis, Tallinna Muusikakeskkoolis viiulit, Heino Elleri Muusikakoolis. 1994. aastal lõpetas ta Eesti Muusika- ja Teatriakadeemia heliloomingu erialal professor Lepo Sumera klassis.

## Töö
*1990–1994 oli Harjumaa Kiili Kunstide kooli asutaja ja direktor 
*1994–2003 Eesti Muusika- ja Teatriakadeemia haldusprorektor 
*2003–2013 Tartu Ülikooli Viljandi Kultuuriakadeemia haldusdirektor 
*2003–2022 Viljandi Muusikakooli direktor
*2022–2024 Viljandi abilinnapea (vastutas kultuuri-, spordi-, sotsiaal- ja haridusvaldkonna eest)

## Looming
Tonio Tamra on teinud umbes 70 seadet ja kirjutanud originaalloomingut puhkpilliorkestritele ja vokaal-sümfoonilistele koosseisudele. Ta on arranžeerinud Eesti Eurovisiooni aastate 1997 ja 1998 eelvoorude laulud. Heliloojana oli tema missiooniks noorteorkestritele võimetekohase repertuaari kirjutamine ja seadmine ning Eesti pärimusmuusika kasutamine.

### Looming laulu- ja tantsupidudel

* Avadefilee muusika („Algumeri“) ja muusika tantsule „Mere tujud“, XVIII üldtantsupidu „Meri“, 2009
* Seaded „Kolm polkat laulupeole“ ja „Kolm labajalga laulupeole“, koondorkester, XI noorte laulu- ja tantsupidu "Maa ja ilm", 2011
* „Minu isa mängis parmupilli, tantsis galoppi ja lõikas kulti“. Tantsud koondorkestrile: “Parmupillipolka”, “Galopp”, “Minu isa oli kuldimuna lõikaja”, XXVI Laulupidu "Aja puudutus. Puudutuse aeg", 2014
* Muusika üldjuht, XX tantsupidu „Minu arm“, 2019

* „Kui mina hakkan …“, Eesti rahvaviiside „Kui mina hakkan laulemaie“ ja „Kadrilaul“ ainetel, puhkpilliorkester, XIII noorte laulupidu „Püha on maa“, 2023

* Seade „Jalad maas“, tantsu autor Aveli Asber, muusika Piret Laikre „Labajalg“, XIII noorte tantsupidu „Sillad“, 2023

## Poliitiline tegevus
Tonio Tamra kuulus 2013. aastast Sotsiaaldemokraatlikku Erakonda. Ta oli Viljandi linna Volikogu liige aastatel 2013–2024.

Tonio Tamra kandideeris 2023. aasta valimistel Riigikokku, kogus valimisringkonnas nr 8 (Järva- ja Viljandimaa) 80 häält ning ei osutunud valituks. Alates 2022. aasta septembrist kuni 2024. aasta märtsini (lahkus ametist tervislikel põhjustel) oli ta Viljandi abilinnapea valimisliidu Südamega Viljandi esindajana.

## Ühiskondlik tegevus
Eesti Kooriühingu juhatuse liige 2013–2017

## Tunnustus

* 2004 Eesti Muusika- ja Teatriakadeemia auliige
* 2012 Tartu Ülikooli aumärk 

* 2014 Eesti Sümfooniaorkestrite Liidu aastapreemia

* 2017 Kultuurkapitali Aastapreemia Viljandi muusikakooli uue näo loomise eest (mitmekülgne mees, muusik, helilooja, korraldaja, Viljandi muusikakooli uue näo loomine)
* 2017 Viljandi linna kultuuripreemia
*2019 Kultuurkapitali Viljandimaa tunnustuspreemia
* 2019 Eesti Sümfooniaorkestrite Liidu auliige 

* 2019 Eesti rahvatantsu ja rahvamuusika seltsi (ERRS) aasta looja auhind panuse eest tantsupeo muusikalisesse kujundusse

* 2020 Kultuurkapitali Aasta teo auhind tegevuse eest üldlaulupeo muusikajuhina
* 2020 Viljandi linna aasta kultuuripreemia
* 2025 Viljandi Muusikakooli auliige
* 2025 Laulu- ja tantsupeo kodarraha aumärk

## Isiklikku
Tema isa oli Kalle Tamra. 2017. aastal toimus Võrumaal Pindi külas Tammiku talus Tamrate suguvõsa kokkutulek, mille raames andsid suguvõsa muusikud Eesti taasiseseisvumispäevale pühendatud kontsert Pindi kirikus. Kontserdil astusid üles Heili, Mait, Kati, Marten ja Marta Meibaum ning Mia, Nora, Richard, Eduard, Kaarel, Kulvo, Eve, Tonio ja Kait Tamra. Tamra suguvõsa kandis kuni 1936. aastani perekonnanime Hackmann.

## Tonio Tamra nimeline stipendium
Tonio Tamra nimelist stipendiumi annab välja Tonio Tamra nimeline fond, mis tegutseb Viljandi Hariduse Arengufondi allfondina. Tonio Tamra nimelise stipendiumi eesmärk on toetada orkestritegevusega seotud õpetajate enesetäiendamist ning aidata muusikakoolil või selle õpilastel soetada orkestripille. Fondi asutasid Tonio Tamra pere, sõbrad ja kolleegid, et kanda edasi tema pärandit, keskendudes orkestritegevuse jätkumisele ja arengule Viljandi muusikakoolis ja linnas. Fondi kogutakse eesmärkide saavutamiseks annetusi. Stipendium antakse üle üks kord aastas Viljandi muusikakooli sünnipäeval. Stipendiumi suuruse otsustab fondi nõunike kogu iga kord vastavalt fondi kogunenud annetuste summale ja stipendiumitaotluste sisule. Esimene stipendium anti välja Viljandi muusikakooli 80. aastapäeval 8. veebruaril 2025. 

## Viited

## Välislingid
* Tonio Tamra; Eesti Heliloojate Liit
* Käbi ei kuku... Tonio ja Richard Tamra; Vikerraadio
* Dünastia. Tamrate muusikaperekond (19.11.2017); Klassikaraadio
* "Tamra suguvõsa muusikud annavad Võrumaal ühiskontserdi"; Lõunaeestlane 15.08.2017
* YouTube'i video: Viljandi Muusikakooli taskuhääling #1 – Tonio Tamra
* Publiku suur huvi üllatas juubelit pidavat kammerkoori; M. Suurmägi, E. Riig. Sakala 19.11.2023
* Püha on maa; Ä.-A. Klooren. Sirp 07.07.2023
* Tantsupeo muusikajuht Tonio Tamra tantsupeo muusikast: tõenäoliselt on see selle aasta enim mängitud plaat; 2019 laulupidu
* Viljandi volikogu aplodeeris raske haiguse tõttu taanduvale abilinnapeale püsti seistes; M. Suurmägi. Sakala 02.03.2024
* Suri helilooja Tonio Tamra; ERR